11.8.2023
RO
Jurnalul Oficial al Uniunii Europene
C 283/73 Marți, 14 februarie 2023
13. consideră că UE joacă un rol important în îmbunătățirea atât a ofertei, cât și a cererii de lemn, pentru a respinge lemnul produs ilegal și pentru a susține eforturile țărilor exportatoare de a combate exploatarea forestieră ilegală și corupția, care au ca rezultat distrugerea pădurilor, schimbările climatice și încălcări ale drepturilor omului; recunoaște că acordurile de parteneriat voluntar vor continua să fie un cadru juridic important atât pentru UE, cât și pentru țările sale partenere în temeiul noii propuneri de regulament privind defrișările; subliniază că acest lucru a fost posibil datorită bunei cooperări și angajamentului țărilor partenere în cauză; sprijină Comisia în găsirea unor posibili parteneri suplimentari pentru viitoarele acorduri de parteneriat voluntar FLEGT; 14. reamintește că gestionarea și guvernanța sustenabilă și incluzivă a pădurilor sunt esențiale pentru atingerea obiectivelor stabilite în Agenda 2030 pentru dezvoltare durabilă și în Acordul de la Paris, în special prin contribuțiile stabilite la nivel național; reamintește importanța mineritului ca factor major al defrișărilor tropicale, care duce la eroziunea și contaminarea substanțială a solului, la fragmentarea tot mai mare a pădurilor și la poluarea râurilor și a cursurilor de apă cu mercur; ia act de faptul că Guyana își extinde industria petrolului, industria gazelor și industria mineritului; invită guvernul Guyanei să ia măsuri suplimentare pentru a combate mineritul ilegal; ia act cu îngrijorare de lipsa de consecvență dintre reglementările din sectorul forestier și cele din sectorul minier; salută acordurile suplimentare care vizează completarea APV FLEGT în probleme de mediu; 15. subliniază că succesul întregii inițiative FLEGT depinde, printre altele, de protejarea apărătorilor drepturilor omului din domeniul mediului și a avertizorilor de integritate, de îmbunătățirea capacității întreprinderilor mici și mijlocii (IMM-uri) de a-și desfășura activitățile în mod legal și de garantarea unei protecții efective a terenurilor și de recunoașterea deplină a drepturilor cutumiare ale comunităților locale și ale populațiilor indigene, în special ale comunităților amerindiene, inclusiv a dreptului de a-și da sau de a refuza consimțământul pentru orice concesiune a lemnului de pe terenurile lor, ca o chestiune de justiție socială; subliniază că UE ar trebui să se bazeze pe cunoștințele tradiționale ale populațiilor indigene și ale altor comunități locale cu privire la gestionarea durabilă a pădurilor; reamintește, în acest sens, că este important să se prevină impunerea oricărei sarcini administrative suplimentare pentru IMM-uri și să se ofere asistență juridică IMM-urilor pentru a asigura conformitatea acestora cu noile acorduri, instrumente și documente internaționale privind mediul; 16.
încredințează Președintei sarcina de a transmite prezenta rezoluție Consiliului și Comisiei, precum și guvernelor și parlamentelor statelor membre și ale Republicii Cooperatiste Guyana.